પણ એ અફસોસને કરોળિયાની જાળની જેમ ખંખેરી દઈ તેણે પણ મોંઘીએ બોલેલું વાક્ય જ દોહરાવ્યું, “ઘરમાં ખરેખર કંઈ જ નથી, માઈબાપ !” શેઠિયાઓ સામે ‘માઈબાપ’ જેવા શબ્દો ઉગારવાની આદતે અનાયસે તેનાથી હમણાં પણ તેમ બોલી જવાયું. પણ એ વધારાના બે શબ્દોની પણ એ દાનવો પર કોઈ ધારી અસર ઉપજી નહીં, અને એ બંનેએ તેમની યાચનાને અવગણી, આંખોથી કંઇક મસલત કરી લીધી. અને એમાંનો એક આગળ આવ્યો અને એના હાથમાંની ટોર્ચ ચાલુ કરી, તેની ટોચ પર હાથ મૂકી પ્રકાશ સહેજ ઓછો કરી, ઇશારાથી હરિયાને તેની આગળ થવા કહ્યું. અને એમ કરીને તેણે હરિયાને બાકીના ઓરડામાં, વાડામાં, રસોડામાં, એમ આખા ઘરમાં ફેરવ્યો… અને જાતજાતની ચીજો ઉથલાવી તપાસ કરવા માંડી. અને એની એ વિહવળતા જોઈ હરિયો મનોમન હરખાતો હતો. ના, એ ધાડપાડુની મૂંઝવણ પર નહીં, પણ એની પત્ની મોંઘીની કોઠાસૂઝ પર !!